Inciostro
Inciostro , mescciua liquida formâ da una disperscion de pigmenti ò da una soluçion de coloranti inte 'n mezo ægoozo ò organico con l’azonta de additivi fluidificanti (collanti, tenscioattivi, polimeri ecc.), ch'a vegne trasferia in sce de superfiçie de materiæ despægi segondo i uxi, in particolâ a scritua e a stampa.
Cenni storichi[modìfica | modìfica wikitèsto]
Tra i ciu antighi inciostri va aregordao l’inciostro de Chiña, l'invençion do quæ a remonta a-o 3° millennio a.C. In eppoca clascica gh'ea in uzo di inciostri a baze de neigro de fumme e de sæ metalliche ascì, a-i quæ seguin into Medioevo di inciostri a baze de vetriœu, cacalloa e gomma, dœuviæ dapœuscia ascì. Into 19° sec. i sviluppi da chimica permissan a gradoâ sostituçion de sæ metalliche (che corodeivan o papê) con di preparæ chimichi meno aggrescivi. Tanto inte l'antighitæ che into Medioevo, fu largamente dœuviao di inciostri tenti, sorvettutto rosci e turchin, e, inte di codexi de gran lusso, ascì d'inciostri a baze d'óo ò de argento.
Tipi de inciostro[modìfica | modìfica wikitèsto]
Existe di inciostri despægii in fonçion do cô e de l'uzo a-o quæ son destinæ (scritua, pittua, stampa tipografica, stampa carcografica, stampa da computer, fotocopiatua). I inciostri neigri, ciu comun, son de soluçioin ægooze de acido gallico e tannico (ò de un solo de questi) e sorfato ferrozo con azonta de di agenti anticomplessanti, coloranti azontivi (in particolâ aime de crommo ò cromato ò bicromato de potascio, neigro de fumme), produti antimoffa.
Inciostri da stampoei[modìfica | modìfica wikitèsto]
Son composti da doi elementi de baze; un veicolo (ligante ò vernixe) e un colorante. O primmo o serve pe o trasporto e pe o fissaggio do segondo in sce-o supporto da stampâ. A segonda do tipo de veicolo, se distingoe inciostri grasci e inciostri liquidi . I primmi, dœuviæ inta stampa tipografica, offset, carcografica e serigrafica, g'han un veicolo composto da de rexine naturæ ò scintetiche mescciæ con di œui vegetæ (lin, soia ecc.) ò mineræ (derivæ da-o petrollio ò da-o carbon) e un produto colorante formao da di pigmenti insolubili despersci in povie finiscima. I segondi, dœuviæ inta stampa rotocarco ò flessografia, g'han un veicolo composto da 'na mescciua de mæxime rexiñe scintetiche dœuviæ pe i inciostri grasci, de solventi volatili, comme toluene, xilene, alcol, ægoa, e un produto colorante composto da di pigmenti solubili into veicolo.
Pe a stampa in rotative a neigro e a cô, pe a sempre ciu elevâ veloçitæ de tiatua l'è stæto introduto di inciostri che receddan un apporto de calô pe rende ciu rapido l’esciccamento e o fissaggio. Pe a stampa offset l'è stæto ôtr'a ço introduto di inciostri o veicolo di quæ o l'è constituio da una rexiña acrilica viscoza, parçialmente polimerizzâ e diluia into so monommero. L’esciccaçion e o fissaggio avvegnan pe polimerizzaçion sotta l’effetto di raggi urtravioletti (inciostri UV).
Di atri inciostri particolæ son i inciostri metallichi, formæ da de sospenscioin de povie de metalli in soluçion de gomma arabica, e i inciostri fosforescenti, impiegæ pe a stampa de francobolli e manifesti.
I vapoî di solventi e diluenti dœuviæ inti inciostri da stampa pœuan inquinâ i ambienti de travaggio e recedde, pertanto, di apægiatue pe a bonifica de tæ ambienti ò pe o recupero di solventi mæximi. D’âtro canto, l’impiego de l'ægoa a-o posto di sciorventi organichi tradiçionæ, a fronte de l'evidente benefiçio ambientâ, o comporta tuttavia de difficortæ into caxo di inciostri destinæ a di supporti no assorbenti (laminæ plasteghi, aluminnio ecc.); ôtr'a ço l’ægoa a l'evappoa con mao difficortæ e mao lenteçça.
Se produxe ascì di inciostri do tutto privi de quásesæ tipo de solvente, comme i inciostri UV pe-a stampa offset d'ato diti.
lij_Latn lij_Latn srd_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn